|  |  |
| --- | --- |
| ΠΑΝΕΛΛΗΝΙΑ ΟΜΟΣΠΟΝΔΙΑ |  |
| ΥΠΑΛΛΗΛΩΝ ΟΡΓΑΝΙΣΜΩΝ | Θεσσαλονίκη, 28 Φεβρουαρίου 2013 |
| ΕΓΓΕΙΩΝ ΒΕΛΤΙΩΣΕΩΝ | Αριθμ.Πρωτ.: 408 |
| ( Π.Ο.Υ.Ο.Ε.Β.) |  |
| Αναγν.Σωμ.με αριθμ.7706/2003 Μον.Πρωτ.Θεσ/κης |
| Ταχ. Δ/νση.: 26ης Οκτωβρίου 43 | Π Ρ Ο Σ : |
| Τ.Κ. 546 27 ΘΕΣ/ΝΙΚΗ | 1) Υπουργείο Αγροτικής Ανάπτυξης |
| Τηλέφωνο - Fax : 26810-26.416 | 2) Υπουργείο Διοικητικής Μεταρρύθμισης |
| e-mail : toebarax@otenet.gr | 3) Υπουργείο Εσωτερικών |
|  | 4) Υπουργείο Περιβάλλοντος, Ενέργειας |
|  |  και Κλιματικής Αλλαγής |
| ΘΕΜΑ: «Λειτουργία των Ο.Ε.Β.  | 5) Αναπληρωτή Υπουργό ΠΕ.Κ.Α. |
|  και προτάσεις για την  | 6) Υφυπουργό Αγροτικής Ανάπτυξης |
|  εναρμόνηση της νομοθε- | 7) Υφυπουργό Διοικητικής Μεταρρύθμισης |
|  σίας στη σύγχρονη εποχή» | 8) Υφυπουργό Εσωτερικών |
|  | 9) Ειδικό Γραμματέα Υδάτων |

Με αφορμή δημοσιευμάτων στον Αθηναϊκό τύπο σχετικά με τους Ορ­γανισμούς Εγγείων Βελτιώσεων, η Διοίκηση της Ομοσπονδίας μας θα ή­θελε να σας γνωρίσει το υφιστάμενο νομικό καθεστώς των Οργανισμών Ε.Β. και συνοπτικά τις προτάσεις μας που θα βοηθήσουν στην βελτίωση και τον εκσυγχρονισμό του υφιστάμενου πλαισίου:

Οι Οργανισμοί Εγγείων Βελτιώσεων (Ο.Ε.Β.), διακρινόμενοι σε Γενι­κούς (Γ.Ο.Ε.Β.) και Τοπικούς (Τ.Ο.Ε.Β.), συστάθηκαν σύμφωνα με το ν.δ. 3881/1958 (άρ. 12 ΦΕΚ 181, Α΄) και τα εκτελεστικά αυτού διατάγματα ως τα υπεύθυνα όργανα για τη διοίκηση, λειτουργία και συντήρηση των εγ­γειοβελτιωτικών έργων της χώρας.

Η αρχική τους μορφή ήταν Ν.Π.Δ.Δ. το δε 1972 (άρθρ. 1§1 ν.δ. 1218/1972, ΦΕΚ 133, Α΄) μετατράπηκαν σε Ν.Π.Ι.Δ., προκειμένου να ε­πιτευχθεί αποδέσμευση των Ο.Ε.Β. από τις διατάξεις περί Δημοσίου Λο­γιστικού και να αντιμετωπίζουν εγκαίρως και ευχερέστερα τα διάφορα θέ­ματα.

Όλοι οι Ο.Ε.Β. έχουν χαρακτηριστεί Οργανισμοί Κοινής Ωφέλειας (άρ. 6§1 ν.414/1976, ΦΕΚ 212, Α΄), λόγω του έργου που επιτελούν (διοίκηση αρδευτικών υδάτων, ρύθμιση χρήσεως αυτών με κανονισμούς άρδευσης, αστυνομία υδάτων κ.ά.) και ως τέτοιοι ανήκουν στον ευρύτερο δημόσιο τομέα (άρ. 51§1 περ. γ΄ Ν.1892/1990 όπως συμπληρώθηκε με το άρ. 4§6 Ν.1943/1991). Επιπλέον, οι Τ.Ο.Ε.Β. αποτελούν γεωργικές συνεταιριστι­κές Οργανώσεις αναγκαστικής μορφής (άρ. 6§1 ν.414/1976). Στην επικρά­τεια υπάρχουν 443 Τ.Ο.Ε.Β. και δέκα (10) Γ.Ο.Ε.Β.

Σύμφωνα με τις διατάξεις του άρθρου 20 του Ν.Δ. 3881/58, παράγρ. 1 «Οι ΓΟΕΒ και ΤΟΕΒ τελούν υπό την εποπτείαν και τον έλεγχο του Υ­πουργείου Γεωργίας, ασκουμένων δια των αρμοδίων Υπηρεσιών τούτου» και παράγρ. 4 «Το Υπουργείον Γεωργίας δύναται ν’ ασκεί προληπτικόν έλεγχον επί των δαπανών των Ο.Ε.Β.».

Ήδη με τον N.3852/2010 «Καλλικράτης» έχουμε τη μεταφορά της επο­πτείας των ΤΟΕΒ στους νέους Δήμους με την παραγρ.5 (3) του άρθρου 94 και των Γ.Ο.Ε.Β. στις Περιφέρειες με την παραγρ.15 (Γεωργίας) του άρ­θρου 186.

Οι οικονομικοί πόροι τους καθορίζονται από το νομοθετικό πλαίσιο λει­τουργίας τους (αρ. 15, ν.δ. 3881/1958) και έχουν τη μορφή στρεμματικών εισφορών (αρ.10 § 2, ν.δ. 3881/1958) που καθορίζονται βάσει της αρχής της ανταποδοτικότητας ανάμεσα στην ωφέλεια και το κόστος της αντίστοι­χης παρεχόμενης υπηρεσίας (αρ. 5 του από 13-9-59 β.δ.).

Συμπερασματικά: Οι Ο.Ε.Β. είναι ιδιότυποι οικονομικοί Οργανισμοί κοινής ωφέλειας στους οποίους μεταβιβάστηκε η διαχείριση των κρατι­κών, κατά τα λοιπά, εγγειοβελτιωτικών έργων, με διοικητική αυτοτέλεια και δικούς τους προϋπολογισμούς (δεν επιβαρύνουν τον κρατικό προϋπο­λογισμό, παρά μόνο κατ’ εξαίρεση και ιδίως σε περιπτώσεις ζημιών από πλημμύρα ή άλλη ανώτερη βία, άρ. 2 ν.414/1976), **δεν επιχορηγούνται από το Κράτος** σε τακτική βάση, και τα έσοδά τους προέρχονται από α­νταποδοτικές εισφορές και δεν επιβαρύνουν τον Κρατικό Προϋπολογισμό, όπως φαίνεται από πλήθος εγγράφων του Γενικού Λογιστηρίου του Κρά­τους. (ενδεικτικά το 2/43636/0022/1-7-2009 έγγραφο του ΓΛΚ).

Οι μόνιμοι υπάλληλοι των Ο.Ε.Β. συνδέονται μ’ αυτούς με σχέση εργα­σίας ιδιωτικού δικαίου (άρθρο 20, παρ. 3 του Ν.Δ. 3881/58), η δε εργα­σιακή τους σχέση καθορίζεται από τους Κανονισμούς Εσωτερικής Υπηρε­σίας (Κ.Ε.Υ.) είναι δε σύμβαση εργασίας αορίστου χρόνου.

Η πρόσληψη του τακτικού προσωπικού των Ο.Ε.Β. γινόταν πάντα με την ευθύνη της αρμόδιας Υπηρεσίας Εγγείων Βελτιώσεων, και σήμερα γί­νεται μέσω Α.Σ.Ε.Π.

**Π Ρ Ο Τ Ε Ι Ν Ο Υ Μ Ε**

**Εποπτεία – Έλεγχος Ο.Ε.Β.**

Η βασική αδυναμία του υφιστάμενου σχήματος διοίκησης είναι ότι η εξουσία, με την έννοια της λήψης και υλοποίησης αποφάσεων, διχάζεται σε πολυάριθμα ασύνδετα μεταξύ τους κέντρα. Δεν υπάρχει κάποιο κε­ντρικό συντονιστικό όργανο που να συνενώνει και να καθοδηγεί τις επιμέ­ρους δράσεις προς την κατεύθυνση των ενιαίων αντικειμενικών στόχων, που είναι η ορθολογική διαχείριση του αρδευτικού νερού, η πλήρης αξιο­ποίηση των εγγειοβελτιωτικών έργων, η μείωση του λειτουργικού κόστους (με την ευρύτερη έννοια: χρηματικού, νερού, ανθρώπινου δυναμικού και εδαφικών πόρων).

Η Οδηγία-Πλαίσιο για τα νερά 2000/60/Ε.Ε. και ο Ν. 3199/03 προβλέ­πουν για τη διαχείριση του νερού σε επίπεδο λεκάνης απορροής ποταμού τη σύσταση ανάλογου φορέα διαχείρισης. Οι Διευθύνσεις Υδάτων της Πε­ριφέρειας με την απαραίτητη στελέχωσή τους όπως προβλέπεται από τον ν. 3199/03 μπορούν να ανταποκριθούν στον ρόλο αυτό. Ενδεικτικά, θα μπορούσε να έχουμε σύσταση σε επίπεδο περιφέρειας τεχνικής υπηρεσίας ΟΕΒ για εκπόνηση μελετών, ακόμη δημιουργία δομών και υπηρεσιών που θα γνωμοδοτούν για την νομιμότητα των αποφάσεων και ενεργειών των Διοικητικών Συμβουλίων των Ο.Ε.Β.-

**ΔΙΟΡΙΣΜΟΣ ΔΙΟΙΚΗΣΕΩΝ Γ.Ο.Ε.Β.**

Σήμερα ο διορισμός των Δ.Σ. των ΓΟΕΒ γίνεται από την Αποκεντρω­μένη Περιφέρεια, ενώ η εποπτεία των ΓΟΕΒ ασκείται από την αιρετή. Θα πρέπει ο διορισμός διοικήσεων να γίνεται υποχρεωτικά από αυτόν που θα έχει την εποπτεία και τον έλεγχο του Γ.Ο.Ε.Β. Η σύνθεση του Διοικητικού Συμβουλίου θα πρέπει να περιλαμβάνει πρόσωπα που έχουν σχέση με τα εγγειοβελτιωτικά έργα και κατάλληλη ειδικότητα.

Στη σύνθεση των Διοικητικών Συμβουλίων όλων των Ο.Ε.Β. θα μπο­ρούσε να υπάρχει εκπροσώπηση των τοπικών κοινωνιών, θεωρείται δε αυ­τοδίκαιη η συμμετοχή και των εργαζομένων.

**ΠΡΟΣΤΑΣΙΑ ΕΓΓΕΙΟΒΕΛΤΙΩΤΙΚΩΝ ΕΡΓΩΝ**

Αστυνόμευση σε συνδυασμό με τα μέτρα που λαμβάνουν οι ίδιοι οι Ο.Ε.Β. για την προστασία των αντλιοστασίων και των εγκαταστάσεων γε­νικά από τις κλοπές που απειλούν την βιωσιμότητα τους.

Αξιοποίηση της σύγχρονης ψηφιακής τεχνολογίας τόσο για την προστα­σία των Εγγειοβελτιωτικών έργων όσο για την καλύτερη απόδοση των υ­παλλήλων των Οργανισμών προς όφελος των μελών των Ο.Ε.Β.

**ΕΥΡΩΠΑΪΚΑ ΠΡΟΓΡΑΜΜΑΤΑ**

Η ανακαίνιση και ο εκσυγχρονισμός των δικτύων, μπορεί να γίνει με την ένταξή τους σε ανάλογα ευρωπαϊκά προγράμματα. Έτσι θα επιτευχθεί προοδευτική αντικατάσταση των ανοικτών με κλειστά δίκτυα και επι­σκευή των κατεστραμμένων τμημάτων των κλειστών δικτύων. Να δοθεί η δυνατότητα στους Οργανισμούς να υποβάλουν και οι ίδιοι προτάσεις.

**ΟΙΚΟΝΟΜΙΚΑ**

Θα πρέπει να γίνει άμεση τροποποίηση και συμπλήρωση της υφιστάμε­νης νομοθεσίας για τη βελτίωση της είσπραξης των οφειλών (εσόδων Ο.Ε.Β.). Η έκδοση σχετικής απόφασης για την υποχρεωτική εφαρμογή της «Βεβαίωση έγκρισης χρήσης νερού προς άρδευση» της K.Y.A. 262385/23-4-2010, κρίνεται επιβεβλημένη.

**ΕΠΟΧΙΚΟ ΠΡΟΣΩΠΙΚΟ**

Εξαίρεση του εποχικού προσωπικού των Γ.Ο.Ε.Β. από τον ν.2190/1994, και του Π.Δ.164/2004. Οι Οργανισμοί δεν μπορούν να λειτουργήσουν χω­ρίς την πρόσληψη του έμπειρου εποχικού τους προσωπικού που έχουν γνώση και σύνδεση με το αντικείμενο καθώς και προσωπική συνέχεια σε όλα τα μέλη-χρήστες των Οργανισμών.

**ΣΥΝΕΝΩΣΕΙΣ Ο.Ε.Β.**

Είναι επιβεβλημένο από τις σύγχρονες ανάγκες η συνένωση των μικρών Ο.Ε.Β. με κοινές υδροληψίες, ώστε να αποτελέσουν βιώσιμους Οργανι­σμούς με προσωπικό κατάλληλο για την επίλυση των αναδυομένων προ­βλημάτων και για να έχουν ανταγωνιστικό κοστολόγιο προσφερομένων υ­πηρεσιών και προοπτική ανάπτυξης.

Σύνταξη ενιαίου κανονισμού έργων (λειτουργία και συντήρηση) και ε­νιαίος κανονισμός προμηθειών Ο.Ε.Β.

**Είμαστε στη διάθεση σας με την πολύχρονη εμπειρία μας να κατα­θέσουμε λεπτομερέστερα τις θέσεις και τις προτάσεις μας.**

Για το Δ.Σ. της Ομοσπονδίας

|  |  |  |
| --- | --- | --- |
| Ο Πρόεδρος |  | O Γεν.Γραμματέας |
|  |  |  |
| Γιώργος Αθανασούλας |  | Βλάσης Σφυρής |